[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.3.2008

COM(2008) 147 τελικό

2008/0058 (CNS)

2008/0059 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας με στόχο την πάταξη της φοροδιαφυγής που συνδέεται με τις ενδοκοινοτικές πράξεις

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1798/2003 με στόχο την πάταξη της φοροδιαφυγής που συνδέεται με τις ενδοκοινοτικές πράξεις

(υποβληθείσες από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

110 | Αιτιολόγηση και στόχοι της πρότασης Το σύστημα ανταλλαγής πληροφοριών σχετικά με τις ενδοκοινοτικές παραδόσεις αγαθών, το οποίο εφαρμόζεται στο πλαίσιο του μεταβατικού καθεστώτος Φ.Π.Α. που θεσπίστηκε επ’ ευκαιρία της μετάβασης στην εσωτερική αγορά, δεν αρκεί πλέον για την αποτελεσματική αντιμετώπιση της φοροδιαφυγής που συνδέεται με τις ενδοκοινοτικές πράξεις. Στο πλαίσιο αυτό, το Συμβούλιο κάλεσε, με τα συμπεράσματά του της 5ης Ιουνίου 2007, την Επιτροπή να υποβάλει πρόταση με στόχο να μειωθεί σε ένα μήνα η περίοδος αναφοράς για τη συλλογή πληροφοριών σχετικών με τις ενδοκοινοτικές πράξεις και να μειωθεί σε ένα μήνα η μέγιστη προθεσμία διαβίβασης των πληροφοριών αυτών μεταξύ των κρατών μελών. |

120 | Γενικό πλαίσιο Η φοροδιαφυγή αποστερεί τα κράτη μέλη από σημαντικότατα έσοδα και διαταράσσει τη λειτουργία της εσωτερικής αγοράς. Η απάτη αυτή συχνά οργανώνεται με διεθνικό τρόπο. Στο πλαίσιο αυτό, η Επιτροπή εξέδωσε τον Μάιο του 2006 ανακοίνωση σχετικά με την ανάγκη χάραξης συντονισμένης στρατηγικής για τη βελτίωση της καταπολέμησης του φαινομένου αυτού. Όσον αφορά την απάτη στον τομέα του Φ.Π.Α., και ιδίως την ενδοκοινοτική αλυσιδωτή απάτη, η εν λόγω ανακοίνωση διέκρινε μεταξύ συμβατικών μέτρων, τα οποία αποσκοπούν στην ενίσχυση του συστήματος Φ.Π.Α. χωρίς τροποποίηση των αρχών του, και περισσότερο φιλόδοξων μέτρων, τα οποία θίγουν τις ίδιες τις αρχές είσπραξης του Φ.Π.Α. Από τις συζητήσεις που ακολούθησαν στο Συμβούλιο προέκυψε ότι τα μέτρα που χαρακτηρίζονταν ως περισσότερο φιλόδοξα δεν μπορούσαν να τεθούν σε εφαρμογή βραχυπρόθεσμα. Για τον λόγο αυτό, το Συμβούλιο κάλεσε την Επιτροπή, ιδίως με τα συμπεράσματά του της 5ης Ιουνίου 2007, να θεσπίσει ορισμένα από τα συμβατικά μέτρα, αφού συζητηθούν στο πλαίσιο της ομάδας εμπειρογνωμόνων για την στρατηγική καταπολέμησης της φοροδιαφυγής (ομάδα ATFS). Τα μέτρα που πρέπει να ληφθούν για την ενίσχυση του ενδοκοινοτικού συστήματος Φ.Π.Α. είναι πολυάριθμα και αλληλοσυμπληρώνονται. Μεταξύ όλων των μέτρων που συζητήθηκαν στο πλαίσιο της ομάδας εμπειρογνωμόνων, το Συμβούλιο έδωσε έμφαση κυρίως σε τέσσερα μέτρα, τα οποία έπρεπε να τεθούν σε εφαρμογή το ταχύτερο δυνατόν και από τα οποία ορισμένα απαιτούν τροποποίηση της ισχύουσας νομοθεσίας. Δύο από τα μέτρα αυτά αποτελούν αντικείμενο της παρούσας πρότασης, ήτοι η μείωση σε ένα μήνα της συχνότητας υποβολής τον ανακεφαλαιωτικών πινάκων ενδοκοινοτικών πράξεων και η μείωση σε ένα μήνα επίσης της τελικής προθεσμίας ανταλλαγής πληροφοριών μεταξύ των φορολογικών διοικήσεων. Με τα συμπεράσματά του της 4ης Δεκεμβρίου, το Συμβούλιο κάλεσε την Επιτροπή να συνεχίσει τις συζητήσεις στο πλαίσιο της ομάδας εμπειρογνωμόνων για τα υπόλοιπα συμβατικά μέτρα· επομένως, δεν αποκλείεται οι εργασίες αυτές να οδηγήσουν και σε άλλες νομοθετικές προτάσεις. Εξάλλου, πρέπει να σημειωθεί ότι το Ευρωπαϊκό Ελεγκτικό Συνέδριο, στην ειδική έκθεσή του αριθ. 8/2007 σχετικά με τη διοικητική συνεργασία στον τομέα του φόρου προστιθέμενης αξίας, διατυπώνει ορισμένες συστάσεις ως προς την ανταλλαγή πληροφοριών που αφορούν τις ενδοκοινοτικές συναλλαγές. Ειδικότερα, στην παράγραφο 108 της έκθεσης, το Συνέδριο συνιστά, αφενός να μειωθεί ριζικά το χρονικό διάστημα που απαιτείται για τη συγκέντρωση και διαβίβαση των πληροφοριών και αφετέρου να ενισχυθούν οι δυνατότητες ελέγχου με διασταύρωση των πληροφοριών. |

130 | Ισχύουσες διατάξεις στον τομέα της πρότασης Το προβλεπόμενο μέτρο αποσκοπεί αποκλειστικά στην ταχύτερη συλλογή και ανταλλαγή πληροφοριών σχετικών με τις ενδοκοινοτικές πράξεις. Οι ισχύουσες διατάξεις περιλαμβάνονται στα κεφάλαια 5 και 6 του τίτλου ΧΙ της οδηγίας 2006/112/ΕΚ του Συμβουλίου της 28ης Νοεμβρίου 2006 και στο κεφάλαιο V του κανονισμού (ΕΚ) αριθ. 1798/2003 της 7ης Οκτωβρίου 2003. Στο πλαίσιο των σημερινών διατάξεων, τα δεδομένα συγκεντρώνονται από τις επιχειρήσεις με την εξής συχνότητα: οι ανακεφαλαιωτικοί πίνακες περιέχουν τις πληροφορίες που αφορούν τις ενδοκοινοτικές παραδόσεις αγαθών και υποβάλλονται ανά τρίμηνο, ή σε ορισμένες περιπτώσεις ανά μήνα, από τις επιχειρήσεις. Από την 1η Ιανουαρίου 2010, οι ανακεφαλαιωτικοί πίνακες θα περιλαμβάνουν επίσης τις πληροφορίες που αφορούν παροχή υπηρεσιών που εντοπίζεται στο κράτος μέλος του λήπτη, για την οποία ο λήπτης είναι υπόχρεος του φόρου. Οι πληροφορίες σχετικά με τις ενδοκοινοτικές αποκτήσεις αγαθών στο κράτος μέλος άφιξης συγκεντρώνονται μέσω των δηλώσεων Φ.Π.Α., οι οποίες υποβάλλονται ανά μήνα, ανά δίμηνο, ανά τρίμηνο, ανά εξάμηνο ή κατ’ έτος. Στο σημερινό πλαίσιο, το χρονικό διάστημα από τη στιγμή που πραγματοποιείται μια πράξη έως τη στιγμή που η πληροφορία τίθεται στη διάθεση του κράτους μέλους του αποκτώντα κυμαίνεται μεταξύ τριών και έξι μηνών. Στο πλαίσιο που προβλέπει η πρόταση, το διάστημα αυτό θα περιοριστεί σε ένα έως δύο μήνες. Σημειωτέον ότι η οδηγία 2006/112/ΕΚ προβλέπει ήδη τη δυνατότητα των κρατών μελών να απαιτούν την υποβολή των ανακεφαλαιωτικών πινάκων κάθε μήνα. Ωστόσο, επειδή η δυνατότητα αυτή δεν αποφέρει άμεσα πλεονεκτήματα στο κράτος μέλος που συγκεντρώνει τις πληροφορίες, μόνο τέσσερα κράτη μέλη εφαρμόζουν μηνιαία συχνότητα υποβολής για σημαντικό αριθμό υποκείμενων στο φόρο. |

140 | Συνεκτικότητα με τις λοιπές πολιτικές και τους στόχους της Ένωσης Η καταπολέμηση της φοροδιαφυγής εντάσσεται στη στρατηγική της Λισαβόνας. Στην ανακοίνωση της 25ης Οκτωβρίου 2005 σχετικά με τη συμβολή των φορολογικών και τελωνειακών πολιτικών στη στρατηγική της Λισαβόνας, η Επιτροπή υπογράμμισε ότι η φοροδιαφυγή προκαλεί σημαντικές στρεβλώσεις στη λειτουργία της εσωτερικής αγοράς, αποτελεί εμπόδιο για τον θεμιτό ανταγωνισμό και συνεπάγεται τη διάβρωση των εσόδων που χρησιμεύουν για τη χρηματοδότηση των δημοσίων υπηρεσιών σε εθνικό επίπεδο. Δεδομένου ότι οι δημόσιες αρχές είναι υποχρεωμένες να καλύψουν το αντίστοιχο έλλειμμα των εσόδων, η αύξηση της απάτης αυτής οδηγεί σε αυξημένη φορολογική πίεση επί των επιχειρήσεων που σέβονται τους φορολογικούς κανόνες. Επίσης, η πρόταση περιέχει ένα μέτρο σημαντικής απλούστευσης για τις επιχειρήσεις, καθόσον επιβάλλει στα κράτη μέλη να δέχονται την υποβολή των ανακεφαλαιωτικών πινάκων και των δηλώσεων Φ.Π.Α. με ηλεκτρονική διαβίβαση αρχείου. |

Διαβουλεύσεις με τα ενδιαφερόμενα μέρη και εκτίμηση επιπτώσεων |

Διαβουλεύσεις με τα ενδιαφερόμενα μέρη |

211 | Μέθοδοι διαβούλευσης, κύριοι τομείς τους οποίους αφορά η πρόταση και γενικά χαρακτηριστικά των ερωτηθέντων Το μέτρο περιλαμβανόταν σε μια σειρά συμβατικών μέτρων τα οποία συζητήθηκαν κατά τη διάσκεψη σχετικά με την απάτη στον τομέα του Φ.Π.Α. που διοργάνωσε η Επιτροπή στις 29 Μαρτίου 2007 στις Βρυξέλλες. Στο φόρουμ αυτό συμμετείχαν εκπρόσωποι των μεγάλων επιχειρήσεων, των επαγγελματικών ομοσπονδιών, των επαγγελματιών σε θέματα φορολογίας καθώς και εκπρόσωποι των κρατών μελών. Το μέτρο συζητήθηκε με ορισμένες μεγάλες επιχειρήσεις που δραστηριοποιούνται στα περισσότερα κράτη μέλη και υπόκεινται σε υποχρεώσεις συμμόρφωσης πολλών και ποικίλων ειδών στο σύνολο των εν λόγω δικαιοδοσιών. Το μέτρο παρουσιάστηκε στις αντιπροσωπευτικές οργανώσεις των ΜΜΕ κατά τη συνεδρίαση με τον εκπρόσωπο των ΜΜΕ στην Ένωση, η οποία πραγματοποιήθηκε στις 28 Νοεμβρίου 2007 στις Βρυξέλλες. Το μέτρο συζητήθηκε επίσης στο πλαίσιο της ομάδας εμπειρογνωμόνων των κρατών μελών για τη στρατηγική καταπολέμησης της φοροδιαφυγής (ομάδα ATFS). |

212 | Σύνοψη των απαντήσεων και τρόπος με τον οποίο ελήφθησαν υπόψη Αν και έχουν αμφιβολίες ως προς την ικανότητα των φορολογικών διοικήσεων να αξιοποιούν τις πληροφορίες που διαβιβάζονται, οι περισσότερες από τις επιχειρήσεις που ρωτήθηκαν αναγνωρίζουν ότι η μετάβαση σε μηνιαία συχνότητα υποβολής δηλώσεων δεν συνιστά ιδιαίτερα σημαντική αλλαγή για αυτές. Κατά συνέπεια, οι περισσότερες επιχειρήσεις είναι έτοιμες να αποδεχθούν το μέτρο, εάν εντάσσεται σε μια συνολική στρατηγική βελτίωσης της αποτελεσματικότητας των φορολογικών διοικήσεων, η οποία θα περιλαμβάνει πλεονεκτήματα και μείωση των επιβαρύνσεων για τις επιχειρήσεις που συμμορφώνονται με τακτικό και ικανοποιητικό τρόπο προς τις φορολογικές υποχρεώσεις τους. Οι εκπρόσωποι των ΜΜΕ επιβεβαίωσαν ότι το μέτρο δεν θα έχει επίπτωση στο μεγαλύτερο μέρος των ΜΜΕ. Σημειωτέον ότι το μέτρο όντως εντάσσεται σε ένα σύνολο μέτρων, ορισμένα από τα οποία αποσκοπούν ρητά στην επαύξηση της ασφάλειας δικαίου των επιχειρήσεων και στη μείωση των διοικητικών επιβαρύνσεών τους, καθώς και στη σημαντική βελτίωση της ανταλλαγής πληροφοριών και της συνεργασίας μεταξύ των φορολογικών διοικήσεων. |

Συγκέντρωση και χρήση της εμπειρογνωμοσύνης |

221 | Σχετικοί επιστημονικοί τομείς/τομείς εμπειρογνωμοσύνης Οικονομική ανάλυση του κόστους για τις επιχειρήσεις, συμπεριλαμβανομένων των ΜΜΕ. |

222 | Μεθοδολογία που χρησιμοποιήθηκε Μέθοδος πρότυπου κόστους. |

223 | Κυριότεροι οργανισμοί/εμπειρογνώμονες που συμμετείχαν στις διαβουλεύσεις Η Price Waterhouse Coopers εκπόνησε για την Επιτροπή μια μελέτη, υποβάλλοντας ερωτηματολόγιο σε 14 επιχειρήσεις (7 πολυεθνικές και 7 ΜΜΕ) εγκατεστημένες σε τέσσερα διαφορετικά κράτη μέλη. |

2249 | Συνοπτική παρουσίαση των συμβουλών που υποβλήθηκαν και χρησιμοποιήθηκαν Δεν αναφέρθηκαν δυνητικά σοβαροί κίνδυνοι με μη αναστρέψιμες συνέπειες. |

225 | Το πόρισμα της οικονομικής μελέτης που εκπονήθηκε αποδεικνύει ότι το κόστος του μέτρου θα είναι πολύ περιορισμένο για το μεγαλύτερο μέρος των ενδιαφερομένων επιχειρήσεων. Ωστόσο, σε ορισμένες περιπτώσεις, όπως η περίπτωση των επιχειρήσεων που διαθέτουν αριθμό φορολογικού μητρώου ΦΠΑ σε πολλά κράτη μέλη, το κόστος μπορεί να είναι σημαντικό. Από τη μελέτη προκύπτει επίσης ότι το κόστος αυτό μπορεί να μειωθεί μέσω της εναρμόνισης των προς διαβίβαση πληροφοριών και της απλούστευσης των διαδικασιών υποβολής τους. Εξάλλου, η μελέτη τονίζει ότι, όταν το προβλεπόμενο κόστος είναι σημαντικό για τις ΜΜΕ, οι διαδικασίες υποβολής διαδραματίζουν σημαντικό ρόλο στον προσδιορισμό του κόστους αυτού. |

226 | Μέσα που χρησιμοποιήθηκαν για τη δημοσιοποίηση των απόψεων των εμπειρογνωμόνων Δημοσίευση στον δικτυακό τόπο της Γενικής Διεύθυνσης Φορολογίας και Τελωνειακής Ένωσης. |

230 | Εκτίμηση επιπτώσεων Για το προβλεπόμενο μέτρο δεν εκπονήθηκε πλήρης εκτίμηση επιπτώσεων. Ωστόσο, το μέτρο συζητήθηκε αναλυτικά στο πλαίσιο της ομάδας εμπειρογνωμόνων ATFS, αποτέλεσε αντικείμενο οικονομικής μελέτης και συζητήθηκε με τους κυριότερους ενδιαφερομένους. Οι εμπειρογνώμονες υπογράμμισαν τη σημασία που έχει για τις φορολογικές διοικήσεις να διαθέτουν ταχύτερα πληροφορίες σχετικά με τις ενδοκοινοτικές συναλλαγές, ώστε να μπορούν να καταπολεμήσουν αποτελεσματικότερα την απάτη στον τομέα του Φ.Π.Α. Το προβλεπόμενο μέτρο είναι ισορροπημένο, διότι επιτρέπει να κερδηθούν τρεις μήνες κατά μέσο όρο ως προς τη διαθεσιμότητα των δεδομένων και επιβάλλει ελάχιστη επιβάρυνση στις επιχειρήσεις. Αφενός, το μέτρο αφορά περιορισμένο αριθμό επιχειρήσεων (4% των επιχειρήσεων που διαθέτουν αριθμό φορολογικού μητρώου ΦΠΑ στην Κοινότητα). Αφετέρου, η μελέτη απέδειξε ότι το επιπρόσθετο κόστος θα είναι πολύ περιορισμένο για τις επιχειρήσεις, πλην των περιπτώσεων όπου οι διαδικασίες υποβολής των ανακεφαλαιωτικών πινάκων είναι αφύσικα περίπλοκες. Για τον λόγο αυτό όμως, η πρόταση περιέχει διάταξη που αποσκοπεί ρητά στην απλούστευση των εν λόγω διαδικασιών. |

Νομικά στοιχεία της πρότασης |

305 | Συνοπτική παρουσίαση της προτεινόμενης δράσης Η πρόταση αποσκοπεί εν πρώτοις στην εναρμόνιση και στη μείωση σε ένα μήνα της περιόδου δήλωσης των ενδοκοινοτικών πράξεων στους ανακεφαλαιωτικούς πίνακες που αναφέρονται στον τίτλο ΧΙ κεφάλαιο 6 της οδηγίας 2006/112/ΕΚ του Συμβουλίου. Η πρόταση αποσκοπεί επίσης στη συντόμευση της προθεσμίας διαβίβασης των πληροφοριών αυτών μεταξύ των κρατών μελών από τρεις μήνες σε ένα μήνα. Για να υπάρχουν οι αναγκαίες πληροφορίες για την καταπολέμηση της απάτης, προτείνεται επίσης να συγκεντρώνονται σε μηνιαία βάση οι πληροφορίες σχετικά με τις ενδοκοινοτικές αποκτήσεις αγαθών και τις αγορές υπηρεσιών από πάροχο υπηρεσιών εγκατεστημένο σε άλλο κράτος μέλος, για τις οποίες ο λήπτης είναι υπόχρεος του φόρου. Προς τούτο, οι αποκτώντες ή λήπτες που πραγματοποιούν πράξεις του είδους αυτού για ποσό άνω των 200.000 ευρώ ανά ημερολογιακό έτος θα υπέχουν την υποχρέωση να υποβάλλουν τις οικείες δηλώσεις Φ.Π.Α. σε μηνιαία βάση. Το όριο αυτό προσδιορίστηκε με σκοπό να μην επιβληθούν συμπληρωματικές υποχρεώσεις στις επιχειρήσεις που πραγματοποιούν ενδοκοινοτικές αποκτήσεις ευκαιριακά ή για μικρά ποσά, λαμβάνοντας όμως υπόψη τα σημαντικά από την άποψη της απάτης ποσά. Εξάλλου, η πρόταση προβλέπει ότι τα ποσά που αφορούν τις σχετικές υπηρεσίες θα αναγράφονται χωριστά στη δήλωση για λόγους διασταύρωσης. Η πρόταση περιλαμβάνει διατάξεις οι οποίες αποσκοπούν στην εναρμόνιση των κανόνων σχετικά με το απαιτητό του φόρου επί των υπηρεσιών, ώστε να εξασφαλισθεί ότι οι πράξεις θα δηλώνονται στη διάρκεια της ίδιας περιόδου από τον πωλητή και τον αγοραστή. Η διάταξη αυτή θα καταστήσει δυνατή την αποτελεσματική διασταύρωση των πληροφοριών που κατατίθενται. Τέλος, η πρόταση περιλαμβάνει διάταξη η οποία αποσκοπεί στην απλούστευση των διαδικασιών υποβολής των ανακεφαλαιωτικών πινάκων στα κράτη μέλη όπου οι διαδικασίες αυτές είναι αφύσικα περίπλοκες, ώστε να μειωθεί η επιβάρυνση που η εν λόγω υποβολή ενδεχομένως συνιστά για τις επιχειρήσεις. |

310 | Νομική βάση Άρθρο 93 της συνθήκης EΚ. |

329 | Αρχή της επικουρικότητας Η πρόταση αφορά ένα τομέα που δεν ανήκει στην αποκλειστική αρμοδιότητα της Κοινότητας. Ωστόσο, είναι σύμφωνη με την αρχή της επικουρικότητας, δεδομένου ότι οι στόχοι της παρούσας πρότασης μπορούν να επιτευχθούν ικανοποιητικά μόνο με τη θέσπιση κοινοτικού μέτρου. Στη συγκεκριμένη περίπτωση, κοινοί κανόνες που αφορούν τη συγκέντρωση και την ανταλλαγή πληροφοριών σχετικών με τις ενδοκοινοτικές πράξεις αποτελούν ήδη αντικείμενο της οδηγίας 2006/112/ΕΚ του Συμβουλίου και του κανονισμού (ΕΚ) αριθ. 1798/2003 του Συμβουλίου. Τα κράτη μέλη δεν μπορούν να θεσπίσουν εθνική νομοθεσία που θα αντέβαινε προς την κοινοτική νομοθεσία. Συνεπώς, οι ισχύουσες εναρμονισμένες διατάξεις πρέπει να τροποποιηθούν με πράξη που θα θεσπιστεί από την Κοινότητα. Εξάλλου, τα μέτρα που λαμβάνονται στο επίπεδο της Κοινότητας επιτρέπουν την αποτελεσματικότερη καταπολέμηση της φοροδιαφυγής που συνδέεται με τις ενδοκοινοτικές πράξεις. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους. |

331 | Στο πλαίσιο της συζήτησης σχετικά με τη στρατηγική που πρέπει να υιοθετηθεί για την πάταξη της φοροδιαφυγής στις ενδοκοινοτικές πράξεις, εξετάστηκαν ορισμένες δυνατότητες οι οποίες τροποποιούν ριζικά το σύστημα είσπραξης και οφειλής του φόρου. Συμφωνήθηκε ότι τα μέτρα αυτά δεν θα μπορούσαν να τεθούν σε εφαρμογή βραχυπρόθεσμα λόγω των αλλαγών που επιβάλλουν στις επιχειρήσεις. Για το λόγο αυτό οι τροποποιήσεις που επέρχονται στην οδηγία για τον Φ.Π.Α. είναι ήσσονος σημασίας. Οι επιπρόσθετες υποχρεώσεις μοιράζονται δίκαια μεταξύ των φορολογουμένων και των φορολογικών διοικήσεων. |

332 | Το μέτρο σχεδιάστηκε με τρόπο που να θίγει μόνο μικρό αριθμό επιχειρήσεων. Πράγματι, μόνο το 4% των επιχειρήσεων που υπόκεινται στον Φ.Π.Α. υποβάλλει ανακεφαλαιωτικούς πίνακες και μόνο το 9% πραγματοποιεί ενδοκοινοτικές αποκτήσεις αγαθών. Χάρη στο υψηλό κατώτατο όριο αποκτήσεων, το μέτρο θα αφορά μόνο ένα μικρό μέρος των τελευταίων. Εξάλλου, το 60% των ανακεφαλαιωτικών πινάκων που υποβάλλονται κάθε τρίμηνο από τις επιχειρήσεις περιλαμβάνει μόνο μία ή δύο γραμμές πληροφοριών και για τις ενδιαφερόμενες επιχειρήσεις, στις οποίες ανήκει η πλειονότητα των ΜΜΕ, η επιπρόσθετη επιβάρυνση θα είναι ελάχιστη. Άλλωστε, το μέτρο δεν μεταβάλλει ούτε τον τύπο ούτε το περιεχόμενο των ανακεφαλαιωτικών πινάκων, αρκούμενο στην αλλαγή της συχνότητας υποβολής. Όσον αφορά τις δηλώσεις Φ.Π.Α, προστίθεται μόνο μια υποχρέωση, η οποία επεκτείνει και στις υπηρεσίες μια υποχρέωση πληροφόρησης που ισχύει ήδη για τα εμπορεύματα. |

Επιλογή μέσων |

341 | Προτεινόμενο(-α) μέσο(-α): κανονισμός, οδηγία. |

342 | Η χρήση άλλων μέσων δεν θα ήταν σκόπιμη για τους ακόλουθους λόγους. Ο κανονισμός και η οδηγία είναι τα μόνα μέσα που μπορούν να τροποποιήσουν το ισχύον κανονιστικό πλαίσιο. |

Δημοσιονομικές επιπτώσεις |

409 | Η πρόταση δεν έχει επίπτωση στον προϋπολογισμό της Κοινότητας. |

Συμπληρωματικές πληροφορίες |

510 | Απλούστευση |

511 | Με την πρόταση εισάγεται απλούστευση των διοικητικών διαδικασιών που εφαρμόζονται τόσο για φορείς όσο και ιδιώτες. |

514 | Στη διάρκεια εκπόνησης της οικονομικής μελέτης, προέκυψε ότι υποβολή των ανακεφαλαιωτικών πινάκων αποτελούσε ιδιαίτερα σημαντική επιβάρυνση για τις επιχειρήσεις, στις περιπτώσεις που η διαδικασία υποβολής περιλάμβανε χειρόγραφη καταχώριση των δεδομένων σε ηλεκτρονικό έντυπο. Επιβάλλοντας στα κράτη μέλη να δέχονται την υποβολή ανακεφαλαιωτικών πινάκων με ηλεκτρονική διαβίβαση αρχείου, η πρόταση απαλλάσσει σε ορισμένες περιπτώσεις τους υποκείμενους στον Φ.Π.Α από υποχρεώσεις περίπλοκης καταχώρισης δεδομένων. |

550 | Πίνακας αντιστοιχίας Τα κράτη μέλη υποχρεούνται να κοινοποιήσουν στην Επιτροπή το κείμενο των εθνικών διατάξεων με τις οποίες μεταφέρεται η οδηγία στο δίκαιό τους, καθώς και πίνακα αντιστοιχίας των εν λόγω διατάξεων και της παρούσας οδηγίας. |

570 | Λεπτομερής επεξήγηση της πρότασης ανά κεφάλαιο ή ανά άρθρο Μέτρα που περιλαμβάνονται στην οδηγία Η τροποποίηση των άρθρων 64 και 66 της οδηγίας, καθώς και η εισαγωγή άρθρου 65α, αποσκοπούν στην εξασφάλιση ενιαίων κανόνων ως προς το απαιτητό του φόρου στην Κοινότητα, ώστε οι πάροχοι υπηρεσιών να μην υποχρεούνται να συμμορφώνονται προς κανόνες απαιτητού που διαφέρουν ανάλογα με τον τόπο εγκατάστασης του πελάτη τους για να δηλώνουν τις σχετικές πράξεις. Η τροποποίηση αυτή είναι ουσιαστικής σημασίας για να μπορούν να χρησιμεύουν οι πληροφορίες που περιέχονται στους ανακεφαλαιωτικούς πίνακες που υποβάλλουν οι πάροχοι υπηρεσιών σε διασταυρώσεις με τις πληροφορίες που περιέχονται στις δηλώσεις Φ.Π.Α. που υποβάλλονται από τους λήπτες των ίδιων υπηρεσιών. Η τροποποίηση του άρθρου 250 παράγραφος 2 της οδηγίας αποσκοπεί στην απλούστευση του τρόπου υποβολής των δηλώσεων Φ.Π.Α. Η τροποποίηση του άρθρου 251 της οδηγίας αποσκοπεί στο να εξασφαλιστεί σε όλα τα κράτη μέλη η συγκέντρωση πληροφοριών σχετικά με τις αγορές ενδοκοινοτικών υπηρεσιών, ώστε να είναι δυνατή η διασταύρωση των πληροφοριών αυτών με εκείνες που περιέχονται στους ανακεφαλαιωτικούς πίνακες. Η τροποποίηση του άρθρου 252 της οδηγίας αποσκοπεί στο να ευθυγραμμιστεί η συχνότητα υποβολής των πληροφοριών που συγκεντρώνονται σχετικά με τις αγορές με εκείνη που αφορά τις πωλήσεις. Ωστόσο, καθιερώνεται κατώτατο όριο με στόχο η εφαρμογή της διάταξης να αφορά μόνο τα ποσά που μπορούν να έχουν σημασία από την άποψη της απάτης και να μην επιβληθούν νέες υποχρεώσεις σε μεγάλο αριθμό υποκείμενων στον φόρο. Η τροποποίηση των άρθρων 263 έως 265 της οδηγίας αποσκοπεί στην εξασφάλιση συγκέντρωσης των ανακεφαλαιωτικών πινάκων σε μηνιαία βάση. Η τροποποίηση του άρθρου 263 παράγραφος 2 της οδηγίας αποσκοπεί στην απλούστευση του τρόπου υποβολής των ανακεφαλαιωτικών πινάκων. Μέτρα που περιλαμβάνονται στον κανονισμό Η τροποποίηση των άρθρων 23 και 24 του κανονισμού αποσκοπεί στην ευθυγράμμισή του με την οδηγία. Η τροποποίηση του άρθρου 25 του κανονισμού αποσκοπεί στην εξασφάλιση ταχύτερης ανταλλαγής πληροφοριών μεταξύ των κρατών μελών. |

F-11066 |

1. 2008/0058 (CNS)

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας με στόχο την πάταξη της φοροδιαφυγής που συνδέεται με τις ενδοκοινοτικές πράξεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

τη γνώμη της Ευρωπαϊκής Οικονομικής και Κοινωνικής Επιτροπής[3],

Εκτιμώντας τα ακόλουθα:

(1) Η απάτη στον τομέα του φόρου προστιθέμενης αξίας (Φ.Π.Α) επηρεάζει σημαντικά τα φορολογικά έσοδα των κρατών μελών και διαταράσσει την οικονομική δραστηριότητα στην εσωτερική αγορά, δημιουργώντας μη δικαιολογούμενες ροές αγαθών και διαθέτοντας στην αγορά αγαθά σε τιμές αδικαιολόγητα χαμηλές.

(2) Οι αδυναμίες του ενδοκοινοτικού καθεστώτος Φ.Π.Α, και ιδίως του συστήματος ανταλλαγής πληροφοριών σχετικά με τις παραδόσεις αγαθών στο εσωτερικό της Κοινότητας, όπως θεσπίστηκε με την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας[4], είναι ένα από τα αίτια της απάτης αυτής. Ειδικότερα, το διάστημα που παρέρχεται μεταξύ μιας πράξης και της αντίστοιχης ανταλλαγής πληροφοριών στο πλαίσιο του συστήματος ανταλλαγής πληροφοριών σχετικά με τον Φ.Π.Α. αποτελεί εμπόδιο για την αποτελεσματική χρησιμοποίηση των εν λόγω πληροφοριών για την καταπολέμηση της απάτης.

(3) Για την αποτελεσματική καταπολέμηση της απάτης αυτής, είναι απαραίτητο η διοίκηση του κράτους μέλους στον οποίο είναι απαιτητός ο Φ.Π.Α να διαθέτει πληροφορίες σχετικά με τις ενδοκοινοτικές συναλλαγές το συντομότερο δυνατό.

(4) Για να είναι η διασταύρωση των πληροφοριών χρήσιμη για την καταπολέμηση της απάτης, πρέπει να εξασφαλισθεί ότι οι ενδοκοινοτικές πράξεις δηλώνονται σχετικά με την ίδια φορολογική περίοδο από τον προμηθευτή, καθώς και από τον αγοραστή ή τον λήπτη.

(5) Για να δοθεί στις φορολογικές διοικήσεις η δυνατότητα να αξιοποιούν επωφελώς τις πληροφορίες που συγκεντρώνονται, πρέπει οι πληροφορίες που αφορούν τις ενδοκοινοτικές αποκτήσεις για τις οποίες ο αγοραστής ή ο λήπτης είναι υπόχρεος του φόρου να συγκεντρώνονται με την ίδια συχνότητα με τις πληροφορίες που αφορούν τις παραδόσεις αγαθών και την παροχή υπηρεσιών.

(6) Λαμβανομένης υπόψη της εξέλιξης του περιβάλλοντος και των εργαλείων εργασίας των επιχειρήσεων, πρέπει να εξασφαλισθεί ότι οι επιχειρήσεις έχουν τη δυνατότητα να εκπληρώνουν τις υποχρεώσεις υποβολής δηλώσεων με απλές ηλεκτρονικές διαδικασίες, ώστε να μειωθεί όσο το δυνατόν περισσότερο η διοικητική επιβάρυνση.

(7) Δεδομένου ότι οι στόχοι της προβλεπόμενης δράσης για την καταπολέμηση της απάτης στον τομέα του Φ.Π.Α δεν μπορούν να επιτευχθούν ικανοποιητικά από τα κράτη μέλη, των οποίων η δράση εξαρτάται από τις πληροφορίες που συγκεντρώνονται από τα άλλα κράτη μέλη, και μπορούν συνεπώς να επιτευχθούν καλύτερα, λόγω της αναγκαίας συμμετοχής όλων των κρατών μελών, σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας του άρθρου 5 της Συνθήκης. Σύμφωνα με την αρχή της αναλογικότητας του ιδίου άρθρου, η παρούσα οδηγία δεν υπερβαίνει τα αναγκαία για την επίτευξη των στόχων αυτών.

(8) Συνεπώς, η οδηγία 2006/112/ΕΚ πρέπει να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 2006/112/ΕΚ τροποποιείται ως εξής:

1) Στο άρθρο 64, η παράγραφος 2 αντικαθίσταται από το ακόλουθο κείμενο:

«2. Οι παροχές υπηρεσιών για τις οποίες ο φόρος οφείλεται από τον λήπτη των υπηρεσιών κατ’ εφαρμογή του άρθρου 196 και οι οποίες πραγματοποιούνται συνεχώς επί χρονική περίοδο μεγαλύτερη του έτους και δεν συνεπάγονται τμηματικές καταβολές έναντι λογαριασμού ή πληρωμές στη διάρκεια της περιόδου αυτής, θεωρείται ότι ολοκληρώνονται κατά τη λήξη κάθε ημερολογιακού έτους, εφόσον συνεχίζεται η παροχή υπηρεσιών.

Τα κράτη μέλη μπορούν να προβλέπουν ότι, σε ορισμένες περιπτώσεις, πλην εκείνων που αναφέρονται στο πρώτο εδάφιο, οι παραδόσεις αγαθών και οι παροχές υπηρεσιών που πραγματοποιούνται συνεχώς επί μια χρονική περίοδο, θεωρείται ότι ολοκληρώνονται ανά διαστήματα τουλάχιστον ετήσιας διάρκειας.»

2) Παρεμβάλλεται το ακόλουθο άρθρο 65α:

«Άρθρο 65α

Όσον αφορά τις παροχές υπηρεσιών για τις οποίες ο φόρος οφείλεται από τον λήπτη των υπηρεσιών κατ’ εφαρμογή του άρθρου 196, σε περίπτωση έκδοσης τιμολογίου πριν παρασχεθούν οι υπηρεσίες ή πριν δοθεί προκαταβολή, ο φόρος καθίσταται απαιτητός κατά τη λήψη του τιμολογίου, μέχρι του ορίου του ποσού που αναγράφεται στο τιμολόγιο.»

3) Στο άρθρο 66, προστίθεται το ακόλουθο δεύτερο εδάφιο:

«Ωστόσο, η παρέκκλιση που προβλέπεται στο πρώτο εδάφιο δεν εφαρμόζεται όσον αφορά τις παροχές υπηρεσιών για τις οποίες ο φόρος οφείλεται από τον λήπτη των υπηρεσιών κατ’ εφαρμογή του άρθρου 196.»

4) Στο άρθρο 250, η παράγραφος 2 αντικαθίσταται από το ακόλουθο κείμενο:

«2. Η δήλωση που αναφέρεται στην παράγραφο 1 υποβάλλεται με ηλεκτρονική διαβίβαση αρχείου.

Ωστόσο, τα κράτη μέλη μπορούν να επιτρέψουν την υποβολή της δήλωσης με άλλα μέσα για ορισμένες κατηγορίες υποκείμενων στο φόρο.»

5) Στο άρθρο 251, προστίθεται το ακόλουθο στοιχείο στ):

«στ) το συνολικό ποσό, χωρίς ΦΠΑ, των αγορών υπηρεσιών που παρέχονται από υποκείμενους στον φόρο εγκατεστημένους στην Κοινότητα, για τις οποίες ο υποκείμενος στο φόρο είναι υπόχρεος του φόρου δυνάμει του άρθρου 196 και για τις οποίες ο φόρος κατέστη απαιτητός κατά τη διάρκεια της εν λόγω φορολογικής περιόδου.»

6) Στο άρθρο 252, η παράγραφος 2 αντικαθίσταται από το ακόλουθο κείμενο:

«2. Η διάρκεια της φορολογικής περιόδου είναι ένας μήνας.

Ωστόσο, τα κράτη μέλη μπορούν να καθορίσουν μεγαλύτερη διάρκεια, με την προϋπόθεση ότι δεν υπερβαίνει το ένα έτος, για τους υποκείμενους στο φόρο, των οποίων το συνολικό ποσό των ενδοκοινοτικών αποκτήσεων αγαθών και των αγορών υπηρεσιών που πραγματοποιήθηκαν στη διάρκεια του προηγούμενου οικονομικού έτους και για τις οποίες είναι υπόχρεοι του φόρου δυνάμει του άρθρου 196, δεν υπερβαίνει το ποσό των 200.000 ευρώ ή το αντίστοιχο ποσό σε εθνικό νόμισμα.»

7) Το άρθρο 263 αντικαθίσταται από το ακόλουθο κείμενο:

«Άρθρο 263

1. Ο ανακεφαλαιωτικός πίνακας συντάσσεται για κάθε ημερολογιακό μήνα εντός προθεσμίας που δεν υπερβαίνει τον ένα μήνα και σύμφωνα με τις διαδικασίες που καθορίζουν τα κράτη μέλη.

2. Οι ανακεφαλαιωτικοί πίνακες που αναφέρονται στην παράγραφο 1 υποβάλλονται με ηλεκτρονική διαβίβαση αρχείου.

Ωστόσο, τα κράτη μέλη μπορούν να επιτρέψουν την υποβολή των ανακεφαλαιωτικών πινάκων με άλλα μέσα για ορισμένες κατηγορίες υποκείμενων στο φόρο.»

8) Στο άρθρο 264, η παράγραφος 2 αντικαθίσταται από το ακόλουθο κείμενο:

«2. Το ποσό που αναφέρεται στην παράγραφο 1 στοιχείο δ) δηλώνεται για τον ημερολογιακό μήνα κατά τη διάρκεια του οποίου κατέστη απαιτητός ο φόρος.

Το ποσό που αναφέρεται στην παράγραφο 1 στοιχείο στ) δηλώνεται για τον ημερολογιακό μήνα κατά τη διάρκεια του οποίου ο διακανονισμός κοινοποιήθηκε στον αποκτώντα.»

9) Στο άρθρο 265, η παράγραφος 2 αντικαθίσταται από το ακόλουθο κείμενο:

«2. Το ποσό της παραγράφου 1 στοιχείο γ) δηλώνεται για τον ημερολογιακό μήνα κατά τη διάρκεια του οποίου ο φόρος κατέστη απαιτητός.»

Άρθρο 2Μεταφορά στο εθνικό δίκαιο

1. Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία με ισχύ από 1ης Ιανουαρίου 2010. Ανακοινώνουν αμέσως στην Επιτροπή το κείμενο των εν λόγω διατάξεων καθώς και έναν πίνακα αντιστοιχίας μεταξύ των εν λόγω διατάξεων και των διατάξεων της παρούσας οδηγίας.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την […] ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

2008/0059 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1798/2003 με στόχο την πάταξη της φοροδιαφυγής που συνδέεται με τις ενδοκοινοτικές πράξεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής[5],

τη γνώμη του Ευρωπαϊκού Κοινοβουλίου[6],

τη γνώμη της Ευρωπαϊκής Οικονομικής και Κοινωνικής Επιτροπής[7],

Εκτιμώντας τα ακόλουθα:

(1) Για την αποτελεσματική καταπολέμηση της απάτης στον τομέα του φόρου προστιθέμενης αξίας, είναι απαραίτητο τα κράτη μέλη να συγκεντρώνουν και να ανταλλάσσουν τις πληροφορίες σχετικά με τις ενδοκοινοτικές συναλλαγές το συντομότερο δυνατό. Το διάστημα του ενός μήνα είναι εκείνο που ανταποκρίνεται με τον καταλληλότερο τρόπο στην ανάγκη αυτή, λαμβάνοντας παράλληλα υπόψη τις λογιστικές και χρηματοοικονομικές περιόδους των επιχειρήσεων.

(2) Λαμβανομένων υπόψη των τροποποιήσεων που επήλθαν όσον αφορά το διάστημα δήλωσης των ενδοκοινοτικών πράξεων στην οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας[8] με την οδηγία 2008/XX/ΕΚ του Συμβουλίου[9], είναι αναγκαίο να τροποποιηθούν οι αναφορές στο εν λόγω διάστημα στον κανονισμό (ΕΚ) αριθ. 1798/2003 του Συμβουλίου, της 7ης Οκτωβρίου 2003, για τη διοικητική συνεργασία στον τομέα του φόρου προστιθεμένης αξίας και την κατάργηση του κανονισμού (ΕΟΚ) αριθ. 218/92[10].

(3) Δεδομένου ότι οι στόχοι της προβλεπόμενης δράσης για την καταπολέμηση της απάτης στον τομέα του Φ.Π.Α. δεν μπορούν να επιτευχθούν ικανοποιητικά από τα κράτη μέλη, των οποίων η δράση εξαρτάται από τις πληροφορίες που συγκεντρώνονται από τα άλλα κράτη μέλη, και μπορούν συνεπώς να επιτευχθούν καλύτερα, λόγω της αναγκαίας συμμετοχής όλων των κρατών μελών, σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας του άρθρου 5 της Συνθήκης. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη των στόχων αυτών.

(4) Δεδομένου ότι οι τροποποιήσεις που προβλέπονται από τον παρόντα κανονισμό είναι αναγκαίες για να προσαρμοστεί ο κανονισμός (ΕΚ) αριθ. 1798/2003 στα μέτρα που προβλέπονται από την οδηγία 20XX/XX/ΕΚ, προς τα οποία τα κράτη μέλη οφείλουν να συμμορφωθούν με ισχύ από 1ης Ιανουαρίου 2010, ο παρών κανονισμός πρέπει να αρχίσει να ισχύει την ίδια ημερομηνία.

(5) Συνεπώς, ο κανονισμός (ΕΚ) αριθ. 1798/2003 πρέπει να τροποποιηθεί αναλόγως.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1798/2003 τροποποιείται ως εξής:

1) Στο άρθρο 23, το δεύτερο εδάφιο αντικαθίσταται από το ακόλουθο κείμενο:

«Οι αξίες που αναφέρονται στο πρώτο εδάφιο σημείο 2 εκφράζονται στο νόμισμα του κράτους μέλους που παρέχει τις πληροφορίες και αφορούν ημερολογιακά τρίμηνα για τις περιόδους προ της 1ης Ιανουαρίου 2010 και ημερολογιακούς μήνες από την ημερομηνία αυτή και μετέπειτα.»

2) Στο άρθρο 24, το δεύτερο εδάφιο αντικαθίσταται από το ακόλουθο κείμενο:

«Οι αξίες που αναφέρονται στο πρώτο εδάφιο σημείο 2 εκφράζονται στο νόμισμα του κράτους μέλους που παρέχει τις πληροφορίες και αφορούν ημερολογιακά τρίμηνα για τις περιόδους προ της 1ης Ιανουαρίου 2010 και ημερολογιακούς μήνες από την ημερομηνία αυτή και μετέπειτα.»

3) Στο άρθρο 25, οι παράγραφοι 1 και 2 αντικαθίστανται από το ακόλουθο κείμενο:

«1. Εφόσον η αρμόδια αρχή κράτους μέλους υποχρεούται να επιτρέπει την πρόσβαση στις πληροφορίες βάσει των άρθρων 23 και 24, τότε το πράττει το ταχύτερο δυνατόν και το αργότερο εντός προθεσμίας ενός μηνός από το τέλος του ημερολογιακού μήνα στο οποίο αναφέρονται οι πληροφορίες.

2. Κατά παρέκκλιση της παραγράφου 1, στην περίπτωση που προστίθενται πληροφορίες στη βάση δεδομένων υπό τις συνθήκες που προβλέπονται στο άρθρο 22, η πρόσβαση στις πληροφορίες αυτές παρέχεται το συντομότερο δυνατό και το αργότερο εντός μηνός μετά τον ημερολογιακό μήνα στη διάρκεια του οποίου συγκεντρώθηκαν οι συμπληρωματικές πληροφορίες.»

Άρθρο 2

Ο παρών κανονισμός αρχίζει να ισχύει την 1η Ιανουαρίου 2010.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ C […] της […], σ. […].

[2] ΕΕ C […] της […], σ. […].

[3] ΕΕ C […] της […], σ. […].

[4] ΕΕ L 347 της 11.12.2006, σ. 1. Οδηγία όπως τροποποιήθηκε τελευταία με την οδηγία 2008/8/ΕΚ (ΕΕ L 44 της 20.2.2008, σ. 11).

[5] ΕΕ C […] της […], σ. […].

[6] ΕΕ C […] της […], σ. […].

[7] ΕΕ C […] της […], σ. […].

[8] ΕΕ L 347 της 11.12.2006, σ. 1. Οδηγία όπως τροποποιήθηκε τελευταία με την οδηγία 2008/8/ΕΚ (ΕΕ L 44 της 20.2.2008, σ. 11).

[9] ΕΕ L XXX της ΧΧΧ, σ. XXX

[10] ΕΕ L 264 της 15.10.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 143/2008 της 12ης Φεβρουαρίου 2008 (ΕΕ L 44 της 20.2.2008, σ. 1).